## La Filmoteca Valenciana celebra el Dia del Patrimoni Audiovisual amb dos sessions gratuïtes

*** El 27 d’octubre projecta, a les 18:00 hores, una col·lecció de pel·lícules *amateur* de Luis Roig D’Alós, i a les 20:00 hores, *Castigo de Dios* d’Hipólito Negre
* La Filmoteca també celebra el 22 d’octubre, a les 20:00 hores, el Dia del Cine Domèstic amb tres pel·lícules realitzades amb filmacions d’aficionats**

La Filmoteca Valenciana celebra el dilluns 27 d’octubre el Dia Mundial del Patrimoni Audiovisual amb dos sessions especials gratuïtes, fins que es complete l’aforament.

El director adjunt d’Audiovisuals i Cinematografia de l’Institut Valencià de Cultura (IVC), Luis Gosálbez, ha assenyalat que “el Dia Mundial del Patrimoni Audiovisual, que se celebra el 27 d’octubre, és una data fonamental per a totes les filmoteques, ja que es recorda el treball dels arxius fílmics i audiovisuals i dels seus professionals, amb projeccions i activitats divulgatives que advertixen sobre la fragilitat dels suports fílmics i sobre la necessitat de protegir estos materials”.

Gosálbez també ha assenyalat que “les projeccions que hem organitzat amb motiu d’esta celebració anual tenen com a objectiu sensibilitzar la ciutadania valenciana sobre la nostra obligació de conservar el patrimoni audiovisual valencià, però també volen donar a conéixer la restauració de pel·lícules que sense el treball de recuperació de l’Arxiu Fílmic de la Filmoteca Valenciana s’haurien perdut”.

**Dia del Cine Domèstic**

Uns dies abans del Dia Mundial del Patrimoni Audiovisual, la Filmoteca Valenciana celebra el dimecres 22 d’octubre, a les 20:00 hores, el Dia del Cine Domèstic (*Home Movie Day*), amb la projecció dels curtmetratges espanyols *Vínculo*, de Lucía Silvestre Grau, i *La casa obert*a, de Julieta Lasarte Pigrau, i del migmetratge holandés *The Maelstrom: A Family Chronicle*, de Peter Forgács, tres pel·lícules construïdes a partir de filmacions d’aficionats. La sessió serà presentada per Lucía Silvestre Grau i Julieta Lasarte Pigrau, directores dels dos curts projectats.

Amb una duració de 17 minuts, *Vínculo* (2022) és el treball de fi de carrera de la cineasta de Bocairent Lucía Silvestre Grau i una història en la qual es reflexiona sobre l’absència que es fa present quan algú mor. A partir de la trobada casual amb una dona navarresa que s’ha quedat viuda recentment, la cineasta explora les seues arrels familiars. El curtmetratge construïx un viatge físic i emocional al poble del seu avi a partir de records personals i de l’arxiu familiar.

També es projecta el curt *La casa oberta* (2022), de la barcelonina Julieta Lasarte, que és una reconstrucció imaginària, amb una narrativa atemporal i protagonistes de diferents èpoques, sobre la casa com a teatre de la memòria. En este curt experimental múltiples capes filmades l’una sobre l’altra en pel·lícula de 16 mil·límetres obrin les portes dels records i les vivències d’una família.

La sessió es completa amb el migmetratge holandés *The Maelstrom: A Family Chronicle* (1997), una de les obres més conegudes del realitzador hongarés Péter Forgács, que és un referent en l’àmbit de l’apropiació de cine domèstic. En esta pel·lícula de 60 minuts, Forgács oferix un relat de l’holocaust a través de les pel·lícules filmades entre 1938 i 1942 pels Perenboom, una família de jueus holandesos que va immortalitzar la seua quotidianitat fins a la vespra de ser transportada a un camp de concentració alemany.

**Dia del Patrimoni Audiovisual**

El dilluns 27 d’octubre, a les 18:00 hores, la Filmoteca Valenciana projecta una col·lecció de pel·lícules *amateur* filmades en els anys quaranta pel restaurador valencià Luis Roig D’Alós (1904-1968). En suport 16 mil·límetres, mudes i en blanc i negre, les cintes reflectixen la vida social a la València de la postguerra. Entre estes trobem documents de gran valor històric i sociològic: la restauració de l’església dels Sants Joans, la celebració del 25 aniversari de la Coronació Pontifícia de la Mare de Déu dels Desemparats, amb imatges inèdites d’autoritats polítiques i eclesiàstiques de l’època, o les regates de velers en la platja de Natzaret, amb el complex esportiu i d’oci Benimar de fons, actualment en ruïnes.

La sessió serà presentada per la directora de la Mostra de València-Cinema del Mediterrani, Sara Mansanet, i la cap de Recuperació de la Filmoteca Valenciana, Inma Trull. La sessió comptarà amb l’acompanyament musical al piano d’Alba Real, i és d’entrada gratuïta fins que es complete l’aforament, amb pas previ per taquilla per a retirar l’entrada.

El dilluns 27, a les 20:00 hores, la Filmoteca projecta *Castigo de Dios* (1925), escrita i dirigida pel cineasta i actor llucener Hipólito Negre (1873-1945). La pel·lícula serà presentada per la cap de Recuperació de la Filmoteca Valenciana, Inma Trull, l’historiador Nacho Lahoz i la professora del departament d’Història Moderna i Contemporània de la Universitat de València, Marta García-Carrión.

La projecció comptarà amb l’acompanyament al piano del mestre Arcadi Valiente, que interpretarà la música especialment composta per ell per a la pel·lícula. La sessió és gratuïta fins que es complete l’aforament, amb pas previ per taquilla per a retirar l’entrada.

*Castigo de Dios* va ser el fruit de l’interés personal d’Hipólito Negre, un actor valencià de teatre retirat a Faura, qui va aconseguir que la seua sòcia en l’explotació del cine local finançara el rodatge d’este drama rural escrit per ell mateix. Va ser rodada en el seu poble natal, Llucena, i a València, i va comptar amb la col·laboració dels veïns del poble i d’alguns personatges populars en diferents comarques valencianes.

L’únic tècnic amb experiència era l’operador José Gaspar, que es trobava en aquells moments a València col·laborant amb Maximiliano Thous. Es tracta d’una producció insòlita, de caràcter artesanal i semiprofessional, realitzada totalment al marge de la indústria cinematogràfica i dirigida principalment a públics rurals.

El seu argument manté una història típica del drama rural en voga en aquells anys en el cine espanyol. Un cacic enriquit de manera poc honrada, decidix secundar les pretensions amoroses del seu fill que, amb males arts, vol casar-se amb la filla de l’alcalde. Esta, enamorada del criat del cacic, s’oposa reiteradament a eixos desitjos.

Restaurada en suport fotoquímic en 1989 en col·laboració amb Filmoteca Española, *Castigo de Dios* va ser el primer llargmetratge que va restaurar l’arxiu fílmic de la Filmoteca Valenciana després de la seua creació. Els treballs van ser dirigits pel prestigiós director de fotografia Juan Mariné, mort en febrer de 2025. La pel·lícula va ser localitzada a Faura per Juan Martínez Fortanet, qui la va depositar en la Filmoteca Valenciana. En el moment del seu descobriment, la cinta es trobava en molt mal estat de conservació.

Fecha: 21/10/2025